## Odluka o sudjelovanju Republike Hrvatske u Dvanaestoj popuni sredstava Međunarodnog udruženja za razvoj (IDA)

### NN 51/1999 (24.5.1999.), Odluka o sudjelovanju Republike Hrvatske u Dvanaestoj popuni sredstava Međunarodnog udruženja za razvoj (IDA)

# VLADA REPUBLIKE HRVATSKE

Na temelju članka 6. Zakona o prihvaćanju članstva
Republike Hrvatske u Međunarodnom monetarnom fondu i drugim
međunarodnim financijskim organizacijama na temelju sukcesije
(»Narodne novine«, broj 89/92) i Sporazuma o Međunarodnom
udruženju za razvoj (»Narodne novine - međunarodni
ugovori«, broj 5/93), te u skladu sa člankom 36. Zakona
o sklapanju i izvršavanju međunarodnih ugovora (»Narodne
novine«, broj 28/96), Vlada Republike Hrvatske je na sjednici
održanoj 20. svibnja 1999. godine donijela

## ODLUKU

### O SUDJELOVANJU REPUBLIKE HRVATSKE U DVANAESTOJ POPUNI SREDSTAVA MEÐUNARODNOG UDRUŽENJA ZA RAZVOJ (IDA)

I.

Prihvaća se sudjelovanje Republike Hrvatske u Dvanaestoj
popuni sredstava (»Additional Resources: Twelfth Replenishment«)
Međunarodnog udruženja za razvoj (IDA) na temelju Rezolucije
br. 194, usvojene 8. travnja 1999. godine većinom glasova
svih zemalja članica IDA-e.

Dvanaestom popunom sredstava IDA-e, ukupna sredstva IDA-e povećavaju
se za 8.649,95 milijuna SDR. Dvanaesta popuna sredstava IDA-e
obavlja se tako da zemlje članice Prve skupine, tzv. kontributori,
uplaćuju dio sredstava koje nosi pravo glasa i dio sredstava
bez prava glasa odnosno doprinose. Zemljama članicama IDA-e
svrstanima u Drugu skupinu, među kojima je i Republika Hrvatska,
omogućava se da uplatom određenog iznosa održe
postojeći odnos između svoje i glasačke moći
drugih zemalja članica IDA-e.

II.

Republika Hrvatska prema stanju na dan 12. siječnja 1999.
godine posjeduje ukupno 14.207 glasova ili 0,28% od ukupne glasačke
moći. Republici Hrvatskoj je omogućeno da uplatom
iznosa od 31.375,00 USD održi postojeći odnos svoje
i glasačke moći drugih članica, tako da će
nakon te uplate Republika Hrvatska posjedovati 1.255 glasova više
odnosno ukupno 15.462 glasova (0,28%).

III.

Prihvaćanjem sudjelovanja Republike Hrvatske u Dvanaestoj
popuni sredstava IDA-e, za Republiku Hrvatsku nastaje izravna
financijska obveza od 31.375,00 USD koja će se izvršiti
jednokratnom uplatom iznosa od 204.066,00 kuna.

IV.

U Državnom proračunu Republike Hrvatske za 1999. godinu
osigurana su sredstva potrebna za podmirenje financijske obveze
iz točke III. ove Odluke.

V.

Zadužuje se Ministarstvo financija da, u ime i za račun
Republike Hrvatske, izvrši obveze iz točke III. ove
Odluke.

VI.

Ovlašćuje se guverner Republike Hrvatske u IDA-i, mr.
Borislav Škegro, potpredsjednik Vlade Republike Hrvatske
i ministar financija, odnosno zamjenik guvernera Republike Hrvatske
u IDA-i, mr. Josip Kulišić, pomoćnik ministra
financija da, u odgovarajućem obliku dostave sve potrebne
dokumente za sudjelovanje Republike Hrvatske u Dvanaestoj popuni
sredstava IDA-e.

VII.

Sudjelovanje Republike Hrvatske u Dvanaestoj popuni sredstava
IDA-e ne zahtijeva donošenje novih ili izmjenu postojećih
zakona.

VIII.

Ova Odluka stupa na snagu osmog dana od dana objave u »Narodnim
novinama«.

Klasa: 910-04/99-03/26
Urbroj: 5030114-99-2
Zagreb, 20. svibnja 1999.

Predsjednik
**mr. Zlatko Mateša,** v. r.

Odluka, NN 51/1999-951